GCA के अधिकारी बोले- मैनेजमेंट से निर्देश नहीं मिले; जानें भारत का इस मैदान पर रिकॉर्ड
India Vs Australia 4th Test Update - Ahmedabad Pitch Curator On Team India. भारत और ऑस्ट्रेलिया के बीच बॉर्डर गावस्कर ट्रॉफी का चौथा और आखिरी टेस्ट अहमदाबाद के नरेंद्र मोदी स्टेडियम में खेला जाएगा। मैच से पहले पिच को ले कर फैंस और दोनों टीमों में सस्पेंस बना हुआ है
भारत और ऑस्ट्रेलिया के बीच बॉर्डर-गावस्कर ट्रॉफी का चौथा और आखिरी टेस्ट मैच अहमदाबाद के नरेंद्र मोदी स्टेडियम में खेला जाएगा। मैच में पिच कैसी होगी, इसे लेकर सस्पेंस बना हुआ है। वर्ल्ड टेस्ट चैंपियनशिप (WTC) फाइनल में पहुंचने के लिहाज से भारत के लिए अहमदाबाद टेस्ट जीतना बहुत जरूरी है।
अहमदाबाद टेस्ट जीतते ही भारत WTC के फाइनल में पहुंच जाएगा और उसे न्यूजीलैंड-श्रीलंका के बीच होने वाली टेस्ट सीरीज के नतीजों का इंतजार नहीं करना होगा। पिछले 3 टेस्ट में BCCI ने स्पिन फ्रेंडली पिचें बनवाई थीं, ऐसे में देखना होगा कि चौथे टेस्ट की पिच कैसी होगी।
गुजरात क्रिकेट एसोसिएशन (GCA) के अधिकारियों ने कहा कि उन्हें भारतीय टीम के मैनेजमेंट से पिच को लेकर कोई निर्देश नहीं मिले हैं। पिच क्यूरेटर एक सामान्य पिच तैयार करने में लगे हैं। ऐसे में पिच बिलकुल वैसी होगी, जैसे पिछले दिनों रणजी ट्रॉफी मैचों के दौरान थी। आगे स्टोरी में हम जानेंगे कि अहमदाबाद की पिच कैसी होगी और इस मैदान पर भारत का टेस्ट रिकॉर्ड कैसा रहा है।
तीसरे टेस्ट की पिच पर उठे थे सवाल 
भारत और ऑस्ट्रेलिया के बीच इंदौर के होलकर स्टेडियम में खेला गया तीसरा टेस्ट तीसरे दिन ही खत्म हो गया था। 15 सेशन का खेल 7 सेशन ही चल सका। मैच में 31 विकेट गिरे, जिनमें से 26 स्पिनर्स ने लिए। जिसके बाद क्रिकेट एक्सपर्ट्स और फैंस ने पिच पर सवाल उठाए। दूसरी ओर इंटरनेशनल क्रिकेट काउंसिल (ICC) ने स्टेडियम की पिच को 'पुअर' यानी खराब रेटिंग भी दी।
इसका मुख्य कारण था कि पिच पर स्पिनर्स को बहुत ज्यादा मदद मिली। यहां बैटर और बॉलर के बीच बराबरी का मुकाबला नहीं हुआ। पहले दिन से बॉल दब रहा था, असमान उछाल भी देखने को मिला। वहीं, इस पर किसी भी तरह की स्विंग या सीम मूवमेंट भी देखने को नहीं मिली। इन्हीं कुछ कारणों के चलते इंदौर टेस्ट की पिच पर सवाल उठे।
अब बात करते हैं अहमदाबाद की...
टीम इंडिया अहमदाबाद में 6 मैच जीती
अहमदाबाद का नरेंद्र मोदी स्टेडियम 2021 में बनकर तैयार हुआ। यहां टीम इंडिया ने अब तक 2 ही टेस्ट खेले। इस स्टेडियम से पहले अहमदाबाद के मोटेरा में सरदार पटेल स्टेडियम था। जिस तोड़कर नया स्टेडियम बनाया गया है। पुराने स्टेडियम में भारत ने 12 टेस्ट मैच खेले थे।
अहमदाबाद स्टेडियम में भारत ने पहला मैच वेस्टइंडीज के खिलाफ 1983 में खेला था। ओवरऑल टीम इंडिया ने अहमदाबाद में 14 मैच खेले। 6 जीते और 2 में टीम को हार मिली। इस शहर में 6 मैच ड्रॉ भी रहे। इस मैदान पर सबसे ज्यादा रन राहुल द्रविड़ के नाम है। उन्होंने यहां 7 मैच में 771 रन बनाए हैं। जबकि,अनिल कुंबले ने सबसे ज्यादा (36) विकेट लिए हैं।
2021 में आखिरी बार टेस्ट मैच खेला था
भारत ने इंग्लैंड के खिलाफ 2021 में 4 टेस्ट मैच की सीरीज खेली थी। 4 में से 2 टेस्ट अहमदाबाद में खेले गए। उस पूरी सीरीज में भारत को स्पिन एडवांटेज मिला। अहमदाबाद में इंग्लैंड के खिलाफ भारत ने दोनों टेस्ट जीते। अहमदाबाद में खेला गया पहला टेस्ट 3 दिन में खत्म हो गया था। वहीं, दूसरा टेस्ट तो 2 ही दिन में खत्म हो गया। दोनों ही टेस्ट में स्पिनर्स का बोल बाला रहा, खास तौर पर अक्षर पटेल ने तो इंग्लिश बैटर्स की नाक में दम कर दिया था।
कैसी होगी अहमदाबाद की पिच?
PTI के अनुसार, पिच क्यूरेटर डोमेस्टिक सीजन में यूज हुई मैचों जैसी पिच ही भारत-ऑस्ट्रेलिया मैच के लिए भी बना सकते हैं। अहमदाबाद स्टेडियम में आखिरी मुकाबला 24 जनवरी 2023 रणजी ट्रॉफी का हुआ था। इसमें रेलवे और गुजरात की टीम आमने-सामने भिड़ी थीं।
रणजी ट्रॉफी मैच के दौरान पिच बैटर्स के लिए ज्यादा कारगर साबित हुई। पहले बल्लेबाजी करते हुए रेलवे ने पहली पारी में 508 रन बनाए थे। तब कुल 30 में से 12 विकेट पेसर्स को मिले थे। अगर रणजी मैच की तरह ही चौथे टेस्ट के लिए भी पिच मिली तो दोनों टीमों के पास इस बार खूब रन बनाने के मौके रहेंगे।
खेल की अन्य खबरें भी पढ़ें। 
WPL में 3 विकेट से जीती यूपी वॉरियर्ज
विमेंस प्रीमियर लीग के रोमांचक मुकाबले में यूपी वॉरियर्ज ने गुजरात जायंट्स को 3 विकेट से हरा दिया। यूपी को आखिरी 18 बॉल पर 53 रन की जरूरत थी। टीम की बैटर ग्रैस हैरिस ने आक्रामक फिफ्टी जड़ी और यूपी को जीत दिला दी। उन्होंने 26 बॉल पर नाबाद 59 रन बनाए। इस प्रदर्शन के लिए उन्हें प्लेयर ऑफ द मैच का अवॉर्ड दिया गया। गुजरात से किम गार्थ ने 5 विकेट लिए। पूरी खबर पढ़ने के लिए यहां क्लिक करें। 
IPL से पहले प्रैक्टिस में बड़े-बड़े हिट करते दिखे धोनी :​​​
इंडियन प्रीमियर लीग का 16वां सीजन 31 मार्च से शुरू होने जा रहा है। अहमदाबाद के प्रधानमंत्री नरेंद्र मोदी स्टेडियम में डिफेंडिंग चैंपियन गुजरात टाइटंस और चेन्नई सुपरकिंग्स के हाई वोल्टेज मुकाबले के साथ लीग की शुरुआत होगी। पूरी खबर पढ़ने के लिए यहां क्लिक करें। 